CELEX: 52016PC0745
Language: sl
Date: 2016-11-29
Title: Predlog UREDBA EVROPSKEGA PARLAMENTA IN SVETA o razveljavitvi Uredbe Sveta (EGS) št. 1101/89, uredb (ES) št. 2888/2000 in (ES) št. 685/2001

EVROPSKA KOMISIJA
            Bruselj, 29.11.2016
            COM(2016) 745 final
            2016/0368(COD)
            Predlog
            UREDBA EVROPSKEGA PARLAMENTA IN SVETA
            o razveljavitvi Uredbe Sveta (EGS) št. 1101/89, uredb (ES) št. 2888/2000 in (ES) št. 685/2001 
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Naslednji predlog za razveljavitev Uredbe Sveta (EGS) št. 1101/89, uredb (ES) št. 2888/2000 in (ES) št. 685/2001 je predložen v okviru programa Komisije o ustreznosti in uspešnosti predpisov in zaveze o boljši pripravi zakonodaje. Cilj je zagotoviti zakonodajni okvir, ki ustreza svojemu namenu in je visoke kakovosti, kot to določa medinstitucionalni sporazum med Evropskim parlamentom, Svetom Evropske unije in Evropsko komisijo o boljši pripravi zakonodaje. V ta namen je Komisija te uredbe določila kot zastarele in predlaga njihovo razveljavitev.
            
            
               1.1.Uredba Sveta (EGS) št. 1101/89
            
            
               Na podlagi člena 91 Pogodbe o delovanju Evropske unije je Uredba (EGS) št. 1101/89 uvedla ureditev za strukturne izboljšave v sektorju celinskih plovnih poti za flote, ki obratujejo na povezanih omrežjih celinskih plovnih poti v Belgiji, Nemčiji, Franciji, Luksemburgu, na Nizozemskem in v Avstriji.   
            
            
               Namen navedene uredbe je bil zmanjšati presežek zmogljivosti flot na celinskih plovnih poteh s projekti razreza plovil, usklajenimi na ravni Skupnosti. Uredba (EGS) št. 1101/89 je bila zasnovana kot časovno omejena, kot je pojasnjeno v členu 8(1). Učinkovati je prenehala 28. aprila 1999.
            
            
               Uredba Sveta (ES) št. 718/1999 z dne 29. marca 1999 o ukrepih glede zmogljivosti ladjevja Skupnosti za pospeševanje prevoza po celinskih plovnih poteh je bila sprejeta, da se zagotovi, da bi bila še naprej na voljo ustrezna orodja za sektor prevoza po celinskih plovnih poteh in upravljanje zmogljivosti flote. Ta uredba je začela veljati 29. aprila 1999, da bi nadomestila Uredbo (EGS) št. 1101/89.
            
            
               1.2.Uredba (ES) št. 2888/2000
            
            
               Na podlagi člena 91 Pogodbe o delovanju Evropske unije so bile z Uredbo (ES) št. 2888/2000 med države članice razdeljene kvote za leta 2001 do 2004, ki jih Skupnost prejela od Švice, za težka tovorna vozila. 
            
            
               Člen 8 
               
                  Sporazuma med Evropsko skupnostjo in Švicarsko konfederacijo o cestnem in železniškem prevozu blaga in potnikov
               
               , ki je bil podpisan 21. junija 1999 in je začel veljati 1. junija 2002, je kot prehodno ureditev za leta 2001 do 2004 določal take kvote za vozila s skupno težo med 34 in 40 tonami. 
            
            
               V skladu s členom 8(6) Sporazuma in z učinkom od 1. januarja 2005 so vsa vozila, ki izpolnjujejo tehnične standarde iz Direktive 96/53/ES (t. j. z največjo dovoljeno težo 40 ton) „na podlagi člena 32 izvzeta iz vseh ureditev glede kvot ali dovoljenj.“
            
            
               Ker od leta 2005 ni več treba razdeljevati kvot med države članice, je Uredba (ES) št. 2888/2000 zastarela in bi jo bilo treba razveljaviti. 
            
            
               1.1.Uredba (ES) št. 685/2001
            
            
               Na podlagi člena 91 Pogodbe o delovanju Evropske unije Uredba (ES) št. 685/2001 določa pravila o razdeljevanju dovoljenj med države članice, ki so na voljo Skupnosti na podlagi člena 6(2) sporazumov med Evropsko skupnostjo in Republiko Bolgarijo ter med Evropsko skupnostjo in Romunijo o določitvi nekaterih pogojev za cestni prevoz blaga in za pospeševanje kombiniranega prevoza. 
            
            
               Uredba je zastarela, ker sta Bolgarija in Romunija pristopili k Uniji in zanju kot državi članici ne velja več sistem dovoljenj v zvezi z dostopom do trga cestnega prevoza blaga.
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Se ne uporablja.
            
            
               3.PRAVNI ELEMENTI PREDLOGA
            
            
               Predlog vsebuje razveljavitev Uredbe Sveta (EGS) št. 1101/89, uredb (ES) št. 685/2001 in (ES) št. 2888/2000. 
            
         
         
            
               2016/0368 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o razveljavitvi Uredbe Sveta (EGS) št. 1101/89, uredb (ES) št. 2888/2000 in (ES) št. 685/2001 
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 91 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  1
               ,
            
            
               ob upoštevanju mnenja Odbora regij
                  2
               , 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Evropski parlament, Svet Evropske unije in Evropska komisija so potrdili svojo skupno zavezo za posodobitev in poenostavitev zakonodaje v medinstitucionalnem sporazumu o boljši pripravi zakonodaje dne 13. aprila 2016
                  3
               .
            
            
               (2)Zaradi prečiščevanja in manjšanja obsega pravnega reda EU je treba redno analizirati in določati zastarelo zakonodajo. Razveljavitev zastarele zakonodaje je koristna, da se zakonodajni okvir ohranja pregleden, jasen in enostaven za uporabo s strani držav članic in zadevnih zainteresiranih strani, v tem primeru sektorja cestnega prevoza blaga.
            
            
               (3)Svet je uredbo (EGS) št. 1101/89
                  4
                sprejel leta 1989. Deset let pozneje je Svet sprejel Uredbo (ES) št. 718/1999
                  5
               , s katero bi se zagotovilo, da so še naprej na voljo ustrezna orodja za sektor prevoza po celinskih plovnih poteh in da bi se upravljala zmogljivost ladjevja. Navedena uredba je zajemala enak predmet urejanja kot Uredba (EGS) št. 1101/89, ne da bi slednjo razveljavila. 
            
            
               (4)V skladu s členom 8(6) 
               
                  Sporazuma med Evropsko skupnostjo in Švicarsko konfederacijo o cestnem in železniškem prevozu blaga in potnikov
               
               
                  6
               so vsa vozila, ki izpolnjujejo tehnične standarde iz Direktive Sveta 96/53/ES
                  7
               , izvzeta iz vseh ureditev glede kvot ali dovoljenj od 1. januarja 2005. Uredbo (ES) št. 2888/2000 Evropskega parlamenta in Sveta
                  8
               , ki zadeva razdelitev dovolilnic za težka tovorna vozila, ki vozijo po Švici, bi bilo zato treba šteti za zastarelo. 
            
            
               (5)Po pristopu Republike Bolgarije in Romunije k Uniji 1. januarja 2007 Uredba št. 685/2001 Evropskega parlamenta in Sveta
                  9
                ni več potrebna, saj se od navedenih držav članic ne zahteva več, da pridobita dovoljenje za cestni prevoz blaga in spodbujanje kombiniranega prevoza.
            
            
               (6)Zato bi bilo treba Uredbo Sveta (EGS) št. 1101/89, uredbi (ES) št. 685/2001 in (ES) št. 2888/2000 razveljaviti —
            
            
               SPREJELA NASLEDNJO UREDBO:
            
         
         
            
               Člen 1
            
            
               Uredba Sveta (EGS) št. 1101/89, Uredba (ES) št. 2888/2000 in Uredba (ES) št. 685/2001 se razveljavijo.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  UL C , , str. .
               
               
                  
                     (2)
                  UL C , , str. .
               
               
                  
                     (3)
                  UL L 123,12.5.2016, str. 1.
               
               
                  
                     (4)
                  Uredba Sveta (EGS) št. 1101/89 z dne 27. aprila 1989 o strukturnih izboljšavah prevoza po celinskih plovnih poteh (UL L 116, 28.4.1989, str. 25).
               
               
                  
                     (5)
                  Uredba Sveta (ES) št. 718/1999 z dne 29. marca 1999 o ukrepih glede zmogljivosti ladjevja Skupnosti za pospeševanje prometa po celinskih plovnih poteh (UL L 90, 2.4.1999, str. 1).
               
               
                  
                     (6)
                  UL L 114, 30.4.2002, str. 91.
               
               
                  
                     (7)
                  Direktiva Sveta 96/53/ES z dne 25. julija 1996 o določitvi največjih dovoljenih mer določenih cestnih vozil v Skupnosti v notranjem in mednarodnem prometu in največjih dovoljenih tež v mednarodnem prometu (UL L 235, 17.9.1996, str. 59).
               
               
                  
                     (8)
                  Uredba (ES) št. 2888/2000 Evropskega parlamenta in Sveta z dne 18. decembra 2000 o razdelitvi dovolilnic za težka tovorna vozila, ki vozijo po Švici (UL L 336, 30.12.2000, str. 9).
               
               
                  
                     (9)
                  Uredba (ES) št. 685/2001 Evropskega parlamenta in Sveta z dne 4. aprila 2001 o razdeljevanju dovoljenj med države članice, prejetih s sporazumoma med Evropsko skupnostjo in Republiko Bolgarijo ter med Evropsko skupnostjo in Romunijo o določitvi nekaterih pogojev za cestni prevoz blaga in za pospeševanje kombiniranega prevoza (UL L 108, 18.4.2001).